钦定古今图书集成/理学汇编/字学典/第092卷 > 《齐王僧虔能书录》 > 《古来人名》
## 钦定古今图书集成/理学汇编/字学典/第092卷 > 《齐王僧虔能书录》 > 《古来人名》

臣僧虔启，昨奉敕，须古来能书人名。臣所知局狭，不
辨广悉，辄条疏上呈羊欣所撰《录》一卷。寻索未得，续
更呈闻。谨启。

秦丞相李斯。

秦中车府令赵高。

右二人善大篆

秦狱吏程邈，善大篆，得罪始皇，囚于云阳狱。增减大
篆体，去其繁复。始皇善之，出为御史。名书曰“隶书。”
扶风曹喜，后汉人，不知其官。善篆，隶篆小异李斯，见
师一时。

陈留蔡邕，后汉左中郎将。善篆隶，采斯喜之法。《真定
宜父碑文》犹传于世，篆者师焉。

杜陵陈遵，后汉人，不知其官。善篆隶，每书一座皆惊，
时人谓为“陈惊座。”

“上谷王次仲”，后汉人，作八分，楷法。

师宜官，后汉不知何许人，何官。能为大字方一丈，小
字方寸千言。《耿球碑》是师宜官书，甚自矜重，或空至
酒家，先书其壁，观者云集，酒因大售。俟其饮足，削书
而退。

安定梁鹄，后汉人，官至选部尚书。得《师宜官法》，魏武
重之，常以鹄书悬帐中，宫殿题署，多是鹄手也。
陈留邯郸淳，为魏临淄侯文学，得次仲法，名在鹄后。
毛弘，鹄弟子，今秘书八分，皆传弘法。又有《左子邑》，与
淳小异，亦有名。

京兆杜度为魏齐相，始有草名。

安平崔瑗，后汉济北相，亦善草书。平苻坚，得摹崔瑗
书，王子敬云：“极似张伯英。”瑗子寔，官至尚书，亦能草
书。

弘农张芝，高尚不仕，善草书，精劲绝伦。家之衣帛，必
先书而后练。临池学书，池水尽墨。每书云：“匆匆，不暇
草书。”人谓为“草圣。”芝弟昶，汉黄门侍郎，亦能草。今世
云芝草者，多是昶作也。

姜诩、梁宣、田彦和及司徒韦诞，皆英弟子，并善草。诞
书最优。诞字仲将，京兆人，善楷书，汉魏宫馆宝器，皆
是诞手写。魏明帝起凌云台，误先钉榜而未题，以笼
盛诞，辘轳长緪引之，使就榜书之。榜去地二十五丈，
诞甚危惧，乃掷其笔，比下焚之。乃诫子孙，“绝此楷法”，
著之家令，官至鸿胪少卿。诞子少季，亦有能称。
罗晖、赵袭，不详何许人，与伯英同时，见称西州，而矜
许自与，众颇惑之。伯英《与朱宽书》，《自叙》云：“上比崔、杜
不足，下方罗、赵有馀。”

河闲张超亦善草，不及崔、张。

《刘德昇》，善为行书，不详何许人。

颍川锺繇，魏太尉。同郡胡昭，公车征，二子俱学于德
昇，而胡书肥，锺书瘦。锺有三体：一曰铭石之书，最妙
者也；二曰章程书，传秘书教小学者也；三曰行狎书，
相闻者也。三法皆世人所善。繇子会，镇西将军，绝能
学父书，改易邓艾上事，皆莫有知者。

河东卫觊字伯儒，魏尚书仆射。善草及古文，略尽其
妙，草体微瘦，而笔迹精熟。觊子瓘字伯玉，为晋太保，
采张芝法，以觊法参之，更为《草槁》，《草槁》是《相闻书》也。
瓘子恒，亦善书，博识古文。

“炖煌索靖”，字“幼安”，张芝姊之孙，晋征南司马，亦善草
书。陈国《何元公》亦善草书。

吴人皇象能草，世称“沈著痛快。”

“荥阳陈畅，晋秘书令史”，善八分，晋宫观城门，皆畅书
也。

荥阳杨肇，晋荆州刺史，善草隶。潘岳《诔》曰：“草隶兼善，
尺牍必珍。足无辍行，手不释文，翰动若飞，纸落如云肇孙经，亦善草隶。

京兆杜畿，魏尚书仆射。子恕，东郡太守。孙预，荆州刺
史。三世善草槁。

晋齐王攸，善草行书。

泰山羊忱，晋徐州刺史；羊固，晋临海太守，并善行书。
江夏李式，晋侍中，善写隶、草。弟定子，公府，能名同式。
晋中书郎李充母卫夫人，善锺法。王逸少之师；
琅琊王廙，晋平南将军、荆州刺史，能章楷，谨传锺法。
晋丞相王导，善槁、行。〈廙从兄也〉

王恬晋中将军会稽内史善隶书。〈导第二子也〉
王洽，晋中书令、领军将军，众书通善，尤能隶、行。从兄
羲之云：“弟书遂不减吾。”〈恬弟也〉

王羲之，晋右将军、会稽内史，博精群法，特善草隶。羊
欣云：“古今莫二。”〈廙兄子也〉

王献之，晋中书令。善隶槁骨，势不及父，而媚趣过之。
〈羲之第七子也〉兄元之、徽之，兄子淳之，并善草、行。
王允之，卫军将军、会稽内史，亦善草、行。〈舒子也〉
太原王濛，晋司徒左长史，能草隶。子修，琅琊王文学，
善隶、行。与羲之善，故殆穷其妙。早亡，未尽其美。子敬
每《省修书》，云“咄咄逼人。”

王绥，晋冠军将军、会稽内史，善隶、行。

高平《郗愔》，晋司徒、会稽内史，善章草，亦能隶。《郗超》，晋
中书郎，亦善草。〈愔子也〉

颍川庾亮，晋太尉，善草、行。《庾翼》，晋荆州刺史，善隶、行，
时与羲之齐名。〈亮弟也〉

陈郡谢安，晋太傅，善隶、行。

高阳许静民，镇军参军，善隶草，羲之高足。

晋穆帝时，有张翼，善学人书，写羲之表，表出，经日不
觉。后云：“几欲乱真。”

会稽隐士谢敷，胡人康昕，并攻隶、草。

飞白本是宫殿，题八分之轻者，全用楷法。吴时张弘
好学不仕，常著乌巾，时人号为“张乌巾。”此人特善飞
白，能书者鲜不好之。